title: Padomes Lēmums (KĀDP) 2016/565 (2016. gada 11. aprīlis), ar kuru groza Lēmumu 2011/235/KĀDP par ierobežojošiem pasākumiem, kas vērsti pret konkrētām personām un vienībām saistībā ar situāciju Irānā

text:
               12.4.2016

               LV

               Eiropas Savienības Oficiālais Vēstnesis

               L 96/41

         PADOMES LĒMUMS (KĀDP) 2016/565
   (2016. gada 11. aprīlis),
   ar kuru groza Lēmumu 2011/235/KĀDP par ierobežojošiem pasākumiem, kas vērsti pret konkrētām personām un vienībām saistībā ar situāciju Irānā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2011. gada 12. aprīlī pieņēma Lēmumu 2011/235/KĀDP (1).

               (2)

               Pamatojoties uz Lēmuma 2011/235/KĀDP pārskatīšanu, Padome ir nolēmusi, ka tajā paredzētie ierobežojošie pasākumi būtu jāatjauno līdz 2017. gada 13. aprīlim.

               (3)

               Padome ir arī secinājusi, ka būtu jāatjaunina ieraksti attiecībā uz dažām personām, kas iekļautas Lēmuma 2011/235/KĀDP pielikumā.

               (4)

               Turklāt nav vairs pamata paturēt divas personas Lēmuma 2011/235/KĀDP pielikumā pievienotajā to personu un vienību sarakstā, kurām piemēro ierobežojošos pasākumus, tādēļ ieraksti par tām būtu jāsvītro.

               (5)

               Tāpēc attiecīgi būtu jāgroza Lēmums 2011/235/KĀDP,

         IR PIEŅĒMUSI ŠO LĒMUMU.
   1. pants
   Lēmuma 2011/235/KĀDP 6. panta 2. punktu aizstāj ar šādu:

      “2.   Šo lēmumu piemēro līdz 2017. gada 13. aprīlim. To pastāvīgi pārskata. Ja Padome uzskata, ka lēmuma mērķi nav sasniegti, lēmumu attiecīgi atjauno vai groza.”

   2. pants
   Lēmuma 2011/235/KĀDP pielikumu groza tā, kā norādīts šā lēmuma pielikumā.
   3. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Luksemburgā, 2016. gada 11. aprīlī

            Padomes vārdā –

            priekšsēdētājs

         M.H.P. VAN DAM

      (1)  Padomes Lēmums 2011/235/KĀDP (2011. gada 12. aprīlis) par ierobežojošiem pasākumiem, kas vērsti pret konkrētām personām un vienībām saistībā ar situāciju Irānā (OV L 100, 14.4.2011., 51. lpp.).

      PIELIKUMS

                  1.

                  No saraksta Lēmuma 2011/235/KĀDP pielikumā svītro ierakstus par šādām personām:

                              5.

                              HAMEDANI Hossein

                              71.

                              SHARIFI Malek Ajdar

                  2.

                  Ierakstus par šādām Lēmuma 2011/235/KĀDP pielikumā minētām personām aizstāj ar šādiem ierakstiem:

                     Personas

                                 Uzvārds, vārds

                                 Identifikācijas informācija

                                 Pamatojums

                                 Iekļaušanas datums

                                 “1.

                                    AHMADI- MOQADDAM Esmail

                                 Dzimšanas vieta: Tehran (Irāna) –
                                 Dzimšanas datums: 1961. gads

                                 Bruņoto spēku ģenerālštāba priekšsēdētāja vecākais padomdevējs drošības jautājumos. Bijušais Irānas valsts policijas priekšnieks līdz 2015. gada sākumam. Viņa pakļautībā esošie spēki 2009. gada 15. jūnijā veica nežēlīgus uzbrukumus pret miermīlīgiem protestētājiem un varmācīgus nakts uzbrukumus Teherānas universitātes kopmītnēs

                                 2.

                                    ALLAHKARAM Hossein

                                 Dzimšanas vieta: Najafabad (Irāna) –
                                 Dzimšanas datums: 1945. gads

                                    Ansar-e Hezbollah priekšnieks un IRGC pulkvedis. Ansar-e Hezbollah līdzdibinātājs. Viņa pakļautībā šis pusmilitārais formējums bija atbildīgs par ārkārtīgo nežēlību apspiešanas pasākumos pret studentiem un universitātēm 1999., 2002. un 2009. gadā.

                                 4.

                                    FAZLI Ali

                                    Basij komandiera vietnieks, IRGC Seyyed al-Shohada Corps bijušais vadītājs, Teherānas apgabals (līdz 2010. gada februārim). Seyyed al-Shohada Corps ir atbildīgs par drošību Teherānas apgabalā, un viņa pakļautībā tas bija svarīgs spēks nežēlīgajā protestētāju apspiešanā 2009. gadā.

                                 8.

                                    MOTLAGH Bahram Hosseini

                                 Armijas pavēlniecības un ģenerālštāba akadēmijas (Army Command and General Staff College – DAFOOS) vadītājs. Bijušais IRGC Seyyed al-Shohada Corps priekšnieks, Teherānas apgabals. Viņa pakļautībā Seyyed al-Shohada Corps bija svarīgs spēks nežēlīgajā protestētāju apspiešanas organizēšanā.

                                 10.

                                    RADAN Ahmad-Reza

                                 Dzimšanas vieta: Isfahan (Irāna) –
                                 Dzimšanas datums: 1963. gads

                                 Viņš atbild par Irānas tiesībsargājošo spēku Stratēģisko pētījumu centru – struktūru, kas saistīta ar valsts policiju. Bijušais Policijas stratēģisko pētījumu centra vadītājs, bijušais Irānas valsts policijas priekšnieka vietnieks (līdz 2014. gada jūnijam). Radan kā valsts policijas priekšnieka vietnieks no 2008. gada bija atbildīgs par piekaušanu, slepkavībām un patvaļīgiem protestētāju arestiem un aizturēšanu, ko veikuši policijas spēki.

                                 12.4.2011.

                                 14.

                                    SHARIATI Seyeed Hassan

                                 Augstākās tiesas 28. nodaļas padomdevējs un loceklis. Bijušais Mashhad tiesu iestāžu priekšnieks (līdz 2014. gada septembrim). Viņa pārraudzībā veiktie tiesas procesi notika ātri un slēgtās sēdēs, neievērojot apsūdzēto pamattiesības un paļaujoties uz atzīšanos, kas panāktas zem spiediena un spīdzināšanā. Tā kā rīkojumi par nāvessoda izpildīšanu tika izdoti masveidā, nāvessodus veica, pienācīgi neievērojot taisnīgas tiesāšanas procedūras.

                                 12.4.2011.

                                 16.

                                    HADDAD Hassan (jeb Hassan ZAREH DEHNAVI)

                                 Teherānas revolucionārās tiesas par drošību atbildīgā tiesas izpildītāja vietnieks. Bijušais Teherānas revolucionārās tiesas tiesnesis, 26. nodaļa. Viņa atbildībā bija tādas aizturēto lietas, kas bija saistītas ar pēcvēlēšanu krīzi, un viņš regulāri draudēja aizturēto ģimenēm, lai viņus apklusinātu. Viņš bija svarīga persona, izdodot aizturēšanas rīkojumus Kahrizak ieslodzījuma centrā. 2014. gada novembrī Irānas iestādes oficiāli atzina viņa lomu aizturēto nāvē.

                                 12.4.2011.

                                 17.

                                    SOLTANI Hodjatoleslam Seyed Mohammad

                                 Islāma propagandas organizācijas vadītājs Khorasan-Razavi provincē. Bijušais Mashhad revolucionārās tiesas tiesnesis. Viņa pakļautībā veiktie tiesas procesi notika ātri un slēgtās sēdēs, neievērojot apsūdzēto pamattiesības. Tā kā rīkojumi par nāvessoda izpildīšanu tika izdoti masveidā, nāvessodus veica, pienācīgi neievērojot taisnīgas tiesāšanas procedūras.

                                 23.

                                    PIR-ABASSI Abbas

                                 Bijušais Teherānas revolucionārās tiesas tiesnesis, 26. nodaļa. Iespējams, ka patlaban notiek process, lai viņu ieceltu citā amatā. Viņš bija atbildīgs par lietām, kas ierosinātas pēc vēlēšanām; netaisnīgās tiesas prāvās viņš piesprieda garus cietumsodus cilvēktiesību aktīvistiem un piesprieda vairākus nāvessodus protestētājiem.

                                 12.4.2011.

                                 24.

                                    MORTAZAVI Amir

                                    Khorasan-Razavi provinces tiesu iestāžu Sociālo lietu un noziedzības novēršanas nodaļas vadītāja vietnieks. Bijušais Mashhad prokurora vietnieks. Pēc viņa apsūdzības veiktie tiesas procesi notika ātri un slēgtās sēdēs, neievērojot apsūdzēto pamattiesības. Tā kā rīkojumi par nāvessoda izpildīšanu tika izdoti masveidā, nāvessodus veica, pienācīgi neievērojot taisnīgas tiesāšanas procedūras.

                                 26.

                                    SHARIFI Malek Adjar

                                 Augstākās tiesas tiesnesis. Bijušais Austrumazerbaidžānas tiesu iestāžu priekšnieks. Viņš bija atbildīgs par Sakineh Mohammadi-Ashtiani notiesāšanu.

                                 34.

                                    AKBARSHAHI Ali-Reza

                                 Irānas Narkotiku kontroles štāba (Iran's Drug Control Headquarters) (jeb Narkotiku apkarošanas štāba (Anti-Narcotics Headquarters)) ģenerāldirektors. Bijušais Teherānas policijas priekšnieks. Viņam pakļautie policijas spēki bija atbildīgi par ārpustiesas vardarbību pret aizdomās turētām personām aizturēšanas un pirmstiesas ieslodzījuma laikā. Teherānas policija bija iesaistīta arī iebrukumos Teherānas universitātes kopmītnēs 2009. gada jūnijā, kad, kā norāda Irānas Majlis komisija, policija un Basij ievainoja vairāk nekā 100 studentu.

                                 10.10.2011.

                                 40.

                                    HABIBI Mohammad Reza

                                 Bijušais Isfahan prokurora vietnieks. Iespējams, ka patlaban notiek process, lai viņu ieceltu citā amatā. Līdzvainīgs tiesas procesos, kuros apsūdzētajiem liegta taisnīga tiesa, piemēram, lietā pret Abdollah Fathi, ko sodīja ar nāvi 2011. gada maijā pēc tam, kad tiesas laikā 2010. gada martā Habibi neņēma vērā viņa tiesības tikt uzklausītam un garīgās veselības problēmas. Tādēļ viņš ir līdzvainīgs nopietnos pārkāpumos pret tiesībām uz taisnīgu tiesu, veicinot nāvessoda pārmērīgu un arvien pieaugošu izmantošanu, kā rezultātā kopš 2011. gada sākuma ir krasi palielinājies izpildīto nāvessodu skaits.

                                 10.10.2011.

                                 43.

                                    JAVANI Yadollah

                                 Dzimšanas vieta: Isfahan –
                                 Dzimšanas datums: 1956. gads

                                    IRGC Augstākā vadoņa pārstāvja padomdevējs. Viņš regulāri uzstājas plašsaziņas līdzekļos kā režīma radikālās puses pārstāvis. Viņš bija viena no pirmajām augstajām amatpersonām, kas pieprasīja arestēt Moussavi, Karroubi un Khatami. Tiek ziņots, ka viņš atbalstījis vardarbības un nežēlīgas nopratināšanas taktikas izmantošanu pret protestētājiem, kas piedalījušies notikumos pēc vēlēšanām (attaisnojot atzīšanās, ko ierakstījuši TV kanāli), tostarp dodot rīkojumu par ārpustiesas nežēlīgu izturēšanos pret disidentiem ar publikācijām, ko izplata tādām organizācijām kā IRGC un Basij.

                                 10.10.2011.

                                 50.

                                    OMIDI Mehrdad

                                 Irānas policijas Izlūkošanas dienesta priekšnieks. Bijušais Irānas policijas Datornoziegumu nodaļas vadītājs. Viņš ir atbildīgs par tūkstošiem izmeklēšanas lietu un apsūdzību pret reformistiem un politiskajiem oponentiem, kuri izmanto internetu. Viņš ir tādējādi atbildīgs par to, ka organizē smagus cilvēktiesību pārkāpumus, apspiežot personas, kas aizstāv savas likumīgās tiesības, tostarp vārda brīvību.

                                 10.10.2011.

                                 59.

                                    BAKHTIARI Seyyed Morteza

                                 Dzimšanas vieta: Mashad (Irāna) –
                                 Dzimšanas datums: 1952. gads

                                 Speciālās administratīvās tiesas amatpersona. Bijušais tieslietu ministrs (no 2009. gada līdz 2013. gadam).
                                 Laikā, kad viņš bija tieslietu ministrs, stāvoklis Irānas cietumos kļuva krietni sliktāks par starptautiski pieņemtajiem standartiem, un slikta izturēšanās pret cietumniekiem bija plaši izplatīta. Turklāt viņam bija nozīmīga loma irāņu diasporas iebiedēšanā un terorizēšanā, paziņojot, ka ir izveidota īpaša tiesa, kas konkrēti nodarbosies ar irāņiem, kuri dzīvo ārpus valsts. Viņa pārraudzībā notika arī krass nāvessodu skaita pieaugums Irānā, tostarp slepenas nāvessoda izpildes, par kurām valdība neziņoja, un nāvessodi par noziegumiem saistībā ar narkotikām.

                                 10.10.2011.

                                 61.

                                    MOSLEHI Heydar

                                 (jeb MOSLEHI Heidar;
                                    MOSLEHI Haidar)

                                 Dzimšanas vieta: Isfahan (Irāna) –
                                 Dzimšanas datums: 1956. gads

                                    IRGC Augstākās tiesu iestādes padomdevējs. Tādas organizācijas vadītājs, kura gatavo publikācijas par garīdzniecības lomu karā. Bijušais izlūkošanas ministrs (2009.–2013. gads).
                                 Izlūkošanas ministrija viņa vadībā plašā apjomā turpināja protestētāju un disidentu patvaļīgas aizturēšanas un vajāšanas. Izlūkošanas ministrija vada Evin cietuma 209. nodaļu, kurā ir turēti daudzi aktīvisti par viņu miermīlīgajām darbībām, protestējot pret esošo valdību. Pratinātāji no Izlūkošanas ministrijas 209. nodaļā ieslodzītos piekāva un pakļāva psiholoģiskai un dzimumvardarbībai.

                                 10.10.2011.

                                 62.

                                    ZARGHAMI Ezzatollah

                                 Dzimšanas vieta: Dezful (Irāna) –
                                 Dzimšanas datums: 1959. gada 22. jūlijs

                                 Augstākās padomes kibertelpas jautājumos (Supreme Cyberspace Council) un Kultūras revolūcijas padomes (Cultural Revolution Council) loceklis. Bijušais Irānas Islāma Republikas raidorganizācijas (IRIB) vadītājs līdz 2014. gada novembrim. Kad viņš strādāja IRIB, viņš bija atbildīgs par visiem lēmumiem saistībā ar programmu veidošanu. 2009. gada augustā un 2011. gada decembrī IRIB pārraidīja aizturēto personu atzīšanās, kas panāktas ar spēku, kā arī virkni “paraugprāvu”. Ar to ir acīmredzami pārkāpti starptautisko tiesību noteikumi par taisnīgu tiesu un tiesībām uz pienācīgu tiesas procesu.

                                 23.3.2012.

                                 63.

                                    TAGHIPOUR Reza

                                 Dzimšanas vieta: Maragheh (Irāna) –
                                 Dzimšanas datums: 1957. gads

                                 Augstākās padomes kibertelpas jautājumos (Supreme Cyberspace Council) loceklis. Teherānas pilsētas domes loceklis. Bijušais informācijas un komunikāciju ministrs (2009.–2012. gads).
                                 Būdams informācijas ministrs, viņš bija viens no augstākā līmeņa amatpersonām, kas atbild par cenzūru un kontroli pār darbībām internetā, kā arī visu veidu komunikācijām (jo īpaši mobilajiem sakariem). Pratinot politiski ieslodzītos, pratinātāji izmanto viņu personas datus, sūtījumus un saziņu. Kopš 2009. gada prezidenta vēlēšanām un ielu demonstrāciju laikā vairākos gadījumos ir tikuši atslēgti mobilie sakari un īsziņu pakalpojumi, traucēta satelītu televīzijas kanālu uztveršana, vietējā mērogā bloķēts internets vai vismaz samazināts tā ātrums.

                                 23.3.2012.

                                 64.

                                    KAZEMI Toraj

                                 ES izraudzītā Organizētās noziedzības izmeklēšanas centra (jeb Kibernoziedzības jautājumu biroja, jeb Kiberdrošības policijas) vadītājs. Šajā amatā viņš paziņoja par kampaņu hakeru rekrutēšanai darbam valdības labā, lai labāk kontrolētu informāciju internetā un kaitētu “bīstamām” interneta vietnēm.

                                 23.3.2012.

                                 69.

                                    MORTAZAVI Seyyed Solat

                                 Dzimšanas vieta: Farsan, Tchar Mahal-o-Bakhtiari (South) (Irāna) –
                                 Dzimšanas datums: 1967. gads

                                 Irānas otrās lielākās pilsētas Mashad mērs – tur regulāri notiek publiska nāvessodu izpilde. Bijušais iekšlietu ministra vietnieks politikas jautājumos. Viņš bija atbildīgs par represiju vēršanu pret personām, kas publiski aizstāvēja savas likumīgās tiesības, tostarp vārda brīvību. Vēlāk viņu iecēla par Irānas vēlēšanu komitejas vadītāju 2012. gada parlamenta vēlēšanām un 2013. gada prezidenta vēlēšanām.

                                 23.3.2012.

                                 73.

                                    FAHRADI Ali

                                    Karaj prokurors. Atbildīgs par smagiem cilvēktiesību pārkāpumiem, tostarp kā prokurors piedalījies tiesas procesos, kuros piespriež nāvessodu. Laikā, kad viņš strādāja par prokuroru, Karaj reģionā tika izpildīti daudzi nāvessodi, par ko viņš ir atbildīgs.

                                 23.3.2012.”


title: Komisijas Lēmums ( 2009. gada 16. decembris) par grozījumiem Lēmumā 2002/622/EK, ar ko izveido radiofrekvenču spektra politikas grupu (Dokuments attiecas uz EEZ)

text:
               18.12.2009

               LV

               Eiropas Savienības Oficiālais Vēstnesis

               L 336/50

      KOMISIJAS LĒMUMS

   (2009. gada 16. decembris)
   par grozījumiem Lēmumā 2002/622/EK, ar ko izveido radiofrekvenču spektra politikas grupu
   (Dokuments attiecas uz EEZ)
   (2009/978/ES)
   EIROPAS KOMISIJA,
   ņemot vērā Līgumu par Eiropas Savienību un Līgumu par Eiropas Savienības darbību,
   tā kā:

               (1)

               Ar Eiropas Parlamenta un Padomes 2002. gada 7. marta Lēmumu Nr. 676/2002/EK par normatīvo bāzi radiofrekvenču spektra politikai Eiropas Kopienā (radiofrekvenču spektra lēmums) (1) Eiropas Savienībā ir izveidots radiofrekvenču spektra politikas tiesiskais regulējums, lai nodrošinātu politikas pieeju saskaņošanu un, vajadzības gadījumā, harmonizētus nosacījumus radiofrekvenču spektra pieejamībai un efektīvam izmantojumam, kas vajadzīgi iekšējā tirgus izveidei un darbībai tādās Eiropas Savienības politikas jomās kā elektroniskie sakari, transports, pētniecība un izstrāde. Šajā lēmumā atgādināts, ka Komisija var organizēt apspriedes, lai ņemtu vērā dalībvalstu, Eiropas Savienības iestāžu, nozares un visu attiecīgo radiofrekvenču spektra komerciālo un nekomerciālo lietotāju, kā arī pārējo interesentu viedokļus par tehnoloģiskajām, tirgus un reglamentējošām norisēm, kas var būt saistītas ar radiofrekvenču spektra izmantošanu. Saskaņā ar šiem noteikumiem Komisija 2002. gada 26. jūlijā pieņēma Lēmumu 2002/622/EK, ar ko izveido radiofrekvenču spektra politikas grupu (2) (turpmāk – “grupa”).

               (2)

               Pārskatot Eiropas Parlamenta un Padomes 2002. gada 7. marta Direktīvu 2002/21/EK par kopējiem reglamentējošiem noteikumiem attiecībā uz elektronisko komunikāciju tīkliem un pakalpojumiem (pamatdirektīva) (3), tika konstatēta nepieciešamība grozīt Lēmumu 2002/622/EK, lai pielāgotu grupas uzdevumus šim jaunajam tiesiskajam regulējumam.

               (3)

               Tādēļ attiecīgi jāgroza Lēmums 2002/622/EK,

         IR PIEŅĒMUSI ŠO LĒMUMU.
   1. pants
   Lēmumu 2002/622/EK groza šādi.

               1.

               Lēmuma 2. pantu aizstāj ar šādu pantu:
               “2. pants
               Pienākumi
               Grupa palīdz Komisijai un konsultē to par radiofrekvenču spektra politikas jautājumiem, par dažādo politikas pieeju koordināciju, par radiofrekvenču spektra politikas daudzgadu programmu sagatavošanu un, vajadzības gadījumā, par harmonizētiem nosacījumiem attiecībā uz iekšējā tirgus izveidei un darbībai nepieciešamā radiofrekvenču spektra pieejamību un efektīvu izmantošanu.
               Turklāt grupa palīdz Komisijai sagatavot priekšlikumus Eiropas Parlamentam un Padomei par kopējiem politikas mērķiem, ja tas nepieciešams, lai nodrošinātu Eiropas Savienības interešu efektīvu koordināciju starptautiskajās organizācijās, kuru kompetencē ietilpst radiofrekvenču spektra jautājumi.”

               2.

               Lēmuma 4. pantā iekļauj šādu otro daļu:
               “Ja Eiropas Parlaments un/vai Padome lūdz Eiropas Komisijas atzinumu vai grupas ziņojumu par radiofrekvenču spektra politikas jautājumiem, kas saistīti ar elektroniskajiem sakariem, grupa saskaņā ar iepriekšējā daļā izklāstītajiem noteikumiem pieņem šādu atzinumu vai ziņojumu. Komisija šos atzinumus un ziņojumus nodod iestādei, kas tos pieprasa. Grupas priekšsēdētājs vai grupas pilnvarots pārstāvis attiecīgā gadījumā var tos mutiski izklāstīt Eiropas Parlamentam un/vai Padomei.”

         2. pants
   Stāšanās spēkā
   Šis lēmums stājas spēkā 20. dienā pēc tā publicēšanas Eiropas Savienības Oficiālajā Vēstnesī.

      Briselē, 2009. gada 16. decembrī

            Komisijas vārdā –

            priekšsēdētājs

         José Manuel BARROSO

      (1)  OV L 108, 24.4.2002., 1. lpp.

      (2)  OV L 198, 27.7.2002., 49. lpp.

      (3)  OV L 108, 24.4.2002., 33. lpp.